Broj: 711-I-2810-P-359/23-02-12

Zagreb, 15. prosinca 2023.

 **Ivan Vučićević, odvjetnik**

**Predmet: očitovanje na zahtjev Ivana Vučićevića**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je 22. studenog 2023. pod brojem 711-U-8051-P-359/23-01-27 zaprimilo zahtjev za očitovanjem koji je podnio Ivan Vučićević, odvjetnik iz Pule, koji u ime svoje stranke, obveznika Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI) traži tumačenje odredaba ZSSI-a radi preventivnog otklanjanja sukoba interesa.

U zahtjevu podnositelj postavlja upit je li protivno odredbama ZSSI-a, primjerice članka 7., primanje dodatka na plaću s osnove akademskog stupnja doktora znanosti temeljem ugovora o radu između obveznika i poslodavca kojim ugovoreno da će se za sva prava iz radnog odnosa koja nisu utvrđena ugovorom s obveznikom primijeniti odredbe općeg akta o radu društva čiji je obveznik zakonski zastupnik, te odredbe drugih važećih i primjenjivih pozitivnih propisa. Navodi da je pravilnikom o radu društva u kojem obnaša dužnost predviđen dodatak za sve radnike društva koji imaju akademski stupanj doktora znanosti.

Zahtjev u ovom predmetu podnesen je od strane ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva na temelju članka 32. stavka 1. podstavaka 3. i 4. ZSSI-a na 34. sjednici Povjerenstva održanoj 15. prosinca 2023. godine daje očitovanje, kako slijedi.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Dana 31. siječnja 2022. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a. Prema Smjernici, obveznici iz članka 3. stavka 1. i 2. ZSSI-a, ne mogu uz plaću za obnašanje navedene javne dužnosti primati i dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, poklon bonove kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.

Dodatak na plaću za akademski stupanj doktora znanosti koji je određen posebnim propisom, kolektivnim ugovorom, pravilnikom o radu ili ugovorom o radu predstavlja jedan od elemenata koji se uzima u obzir prilikom izračuna plaće, slijedom čega nije obuhvaćen navedenom Smjernicom kao nedopušteni primitak.

Stoga dodatak na plaću za akademski stupanj doktora znanosti koji je određen posebnim propisom, kolektivnim ugovorom, pravilnikom o radu ili ugovorom o radu ne predstavlja zabranjenu dodatnu naknadu iz članka 7. točke d) ZSSI-a, koju obveznik ne bi mogao pimiti te isto nije suprotno odredbama ZSSI-a.

ZAMJENICA PREDSJEDNICE POVJERENSTVA

 Ines Pavlačić, dipl. iur.

Dostaviti:

1. Podnositelju, putem e-maila
2. Objava na internetskoj stranici Povjerenstva
3. Pismohrana